М О Т И В И
(на основание чл. 28 от Закона за нормативните актове)

за приемане на Правилник за организацията и дейността на Общински съвет - Златоград, неговите комисии и взаимодействието му с общинската администрация

На вашето внимание е предоставен за обсъждане и приемане на проекта за Правилник за организацията и дейността на Общински съвет – Златоград, неговите комисии и взаимодействието му с общинската администрация на Община Златоград. МОТИВИТЕ за предложенията са следните:

1. Причини, които налагат приемането на проекта за Правилник за организацията и дейността на Общински съвет – Златоград, неговите комисии и взаимодействието му с общинската администрация

Според чл. 21, ал. 3 от ЗМСМА Общинският съвет приема правилник за организацията и дейността на общинския съвет, неговите комисии и взаимодействието му с общинската администрация. В тази законова разпоредба са изложени и основните причини, които налагат приемането на такъв правилник. С този нормативен акт колективният орган урежда правилата, които ще спазва при своята работа и по които ще взаимодейства с общинската администрация.

С решение № Ж 699 от 30.01.2018г. Общински съвет- Златоград, създаде временна комисия със задача да изготви проект на нов Правилник за организацията и дейността на Общински съвет - Златоград, неговите комисии и взаимодействието му с общинската администрация (Правилник).

Към настоящия момент действа Правилник за организацията и дейността на Общински съвет - Златоград, неговите комисии и взаимодействието му с общинската администрация (Правилник) приет в края на 2003година. Нормите на действащия Правилник се нуждаят от прецизиране за да не се създават трудности при неговото прилагане. От друга страна редица от нормите на действащия правилник са утвърдени в практиката и съответстват на законите в Република България. С оглед на това се налага създаването на нов Правилник за организацията и дейността на Общински съвет-Златоград, неговите комисии и взаимодействието му с общинската администрация. В настоящия проект за правилник нормите са по-добре систематизирани и подредени. Целта е да се постигне по–голяма яснота на нормативния акт и да се улесни неговото прилагане.
2. Цели, които се поставят с предложения  проект за Правилник:

Да се актуализира и синхронизира новия проект на Правилник за организацията и дейността на Общински съвет и взаимодействието му с общинска администрация на Община Златоград в съответствие с действащата нормативна уредба. В резултат на приемане на новия Правилник се очаква да се подобри организацията и работата на съвета и взаимодействието му с общинската администрация.
3.Финансови и други средства, необходими за прилагане на новият Правилник.

            Прилагането на новата уредба е свързана с изразходване на финансови средства от бюджета на общината, които вече са предвидени за 2018г. Съгласно чл. 84 от Закона за публичните финанси (ЗПФ) кметът на общината разработва и внася в Общинския съвет окончателния проект на бюджета на общината. Съгласно чл. 94 от ЗПФ, Общинският съвет приема бюджета на общината за съответната година, в т.ч. и разходите за възнаграждения на общинските съветници и разходите за издръжка на общинския съвет. Планираният годишен размер на разходите за възнаграждения на общинските съветници се съобразява с определените месечни такива в настоящия Правилник, респективно с изискванията на чл. 26 и чл. 34 от ЗМСМА. За прилагането на  настоящият проект на правилник не са необходими допълнителни финансови средства.
4. Очаквани резултати:


Пълно съответствие на Правилника с действащата нормативна уредба в областта на местното самоуправление и по-добър синхрон между общински съвет и общинска администрация. Новата подредба на нормите, както и съобразяването им със законите в Република България, ще доведат до законосъобразното провеждане на заседанията на Общински съвет Златоград
5. Анализ на съответствие с правото на Европейския съюз:

Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя.

Проектът е разработен в съответствие с Европейската харта за местно самоуправление. Тази харта е документа подчертаващ необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление. Доколкото настоящият проект на Правилник е с предмет на подзаконов нормативен акт, който подлежи на издаване на основание чл. 21, ал. 2 и ал. 3 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление.

